Waray-Waray News: Ginsusuportahan san Malakanyang an panawagan nga GSIS magkayaun sin ka-klaruhan san mga ginpuhunan sine sa Estados Unidos
Ni Nene A. Manzanares
Manila (6 October) -- Ginsegunduhan san Malakanyang an mga panawagan san iba nga mga sektor nga an Government Service Insurance System (GSIS) in maghatag ka-klaruhan san mga ginpuhunan san GSIS sa Estados Unidos.
Sin sayu nga interview sa Radyo ng Bayan kan Press Secretary Jesus G. Dureza nagsugad siya nga kinahanglan magin klaro an GSIS parte san mga pamunuhan o kun mga investment sa Estados Unidos sa butnga san mga dire maupay nga natabo sa Wall Street parte san pagtaga kwarta ngan ekonomiya san nasabi nga nasud. Pero nagsugad an Press Secretary nga ine nga paghatag ka-klaruhan in angay la sadtun mga trasaksyones nga waray confidentiality.
Sugad pa ni Dureza nga sa kabug-usan kaangayan gud magklaro sine nga mga investment san GSIS nga nahi report nga maabot $600 million.
Nagdugang pagsugad si Dureza nga an $600 million nga kwarta mao in sayu la nga turo kun igklumpara san $700 billion nga financial bailout program nga gin-aprobaran san US Congress ngan ginpirmahan ni Presidente Bush nga mahimo nga balaud.
Sugad pa ni Dureza nga an mga opisyales san gobyerno in angay maghatag ka-klaruhan sin mga butang nga dapat igbuyagyag ngan kun mahimo mauna pa ine ugsa yaun nangangaro sin report.
Sa botos nga 263-171 san US Congress, nagkayaun financial bailout nga maabot $700 billion sa Wall Street ngan nahimo ine nga balaud sa pagpirma ni Presidente Bush.
Na-aprobaran an Emergency Economic Stabilization Act of 2008 san kongreso san Estados Unidos san naglabay nga Sabado pagkatapos sine igbalewara duha na ka semana an naglabay. (PIA-Northern Samar) [top]
war_Latn sag_Latn war_Latn war_Latn war_Latn war_Latn war_Latn ceb_Latn war_Latn